**P360/2  
LUGANDA  
Paper 2  
August, 2019**

***🕮***

***🖎***

**Community**

UNNASE MOCK EXAMINATIONS

**3 HOURS**

***Uganda Advanced Certificate of Education***

**OLUPAPULA OLW’OKUBIRI**

**OKUKYUSA, OKUWANDIIKA EMBOOZI, OKUSOMA BWINO N’OKUFUNZA.**

**ESSAAAWA SSATU (3HOURS)**

***Ebigobererwa***:

* *Olupapula luno lulimu ebitundu bina: A, B, C ne D.*
* *Ekitundu A, C ne D bya buwaze.*
* *Mu kitundu B, oweereddwa ebyokulondako.*
* *Ddamu nga bw’olagiddwa mu kitundu kino.*

1. a) Kyusa ekitundu kino okizze mu Lungereza. *(obubonero 15)*

**BUTTO WA OVAKKEDO AGOBA ENKANYANYA,**

**SITUKA N’OKUNYIRIZA OLUSUSU**.

Abantu bangi balya ovakeddo era bamanyi alimu ekiriisa, wabula batono abasobola okunyonnyola ebiriisa ebimulimu n’engeri entuufu gye balina okumulyamu okusobola okubifuna obulungi. Ky’ova olaba abamwettanira bafa ku kumulya ne basuula ensigo ne batamanya nti ate basudde obugagga n’ekiriisa ekyamaanyi. Ensigo eno tugikamulamu butto alimu ebiriisa eby’enjawulo. Gino gy’emigaso gya butto ono:

Abakyala ab’embuto abayamba okuzaala omwana omulamu, omukyala apima akagiiko kamu aka butto wa ovakeddo n’aliira mu nva. Eyeesiba olubuto amuyambako okuba ng’afuluma bulungi ate era ayamba n’abalina alusa. Omulwadde wa ssukaali amuyamba ku kataago okukola ekirungo ekiyamba okuteeka suukaali amala mu mubiri. Abalwadde ba puleesa abakolera kubanga asaabulula amasavu amabi mu mubiri.

Okwewala okukaddiwa amangu nywa ate nga bw’omwesiiga ku lususu awo n’odda buto. Akola ku lususu oluvaako evvu, enviiri ezikutuka, ezirimu situka gattako n’okuyamba abalina oluyinja mu maaso. Abaana n’abantu abakulu abafuukuuse olususu butto ono abayamba okulutereeza singa bamunywa n’okumwesiiga.

***(Kisimbuddwa mu Bukedde Lwakusattu Kasambula 10, 2019).***

1. b) Kyusa ekitundu kino okizze mu Luganda. *(obubonero 15)*

This second part of the year (July to December) is usually filled with wedding parties. On every wedding budget made, the component of security is reflected. Unfortunately, security is left to ushering in guests and manning parking yards and this item is put at the end of the budget.

Times are changing pretty fast making all of us vulnerable to attacks by all sorts of criminals, including terrorists.

When planning a wedding, give the security sector a great treat. Get to know the area police and involve them in planning. Let them appreciate the venue, allow them to provide technical and strategic guidance that wards off potential criminals. Be clear on what you want beyond securing the parking yard as argued above. In case of a crime occurring, let the law take its course.

On a very serious note, never allow guards to touch alcohol because they might turn out to be a disaster. Guns and liquor don’t mix. Security is paramount. Avoid the fears and tears that could follow the actions of a drunk guard. A successful wedding starts and ends with security and safety.

***(Extracted from New Vision, Thursday June 2019)***

**EKITUNDU B**

**Kola 2(a) oba 2(b)**

2. a) Ku mitwe egikuweereddwa wammanga, londako gumu oguwandiikeeko emboozi ya bigambo nga 400. *(Buli mutwe gwa bubonero 30)*

i) Akwata emopla atuuka wala.

ii) Wandiika ng’onyumya ekirooto ekirungi kye waloota era bwe wazuukuka n’otegeera nti kirooto wakaaba.

iii) Abaganda bakyagendera ku ntuuma y’amannya ey’edda. Kubaganya ebirowoozo.

iv) Engeri BannaYuganda gye beeyisaamu ensangi zino eyongera bwongezi kwonoona buttonde bwansi. Wagira endowooza eno.

**Oba**

2. b) Ku mitwe egikuweereddwa, londako ebiri buli gumu oguwandiikeko.

i) Wandiikira Minisita akola ku nsonga z’abaana mu ggwanga ng’omutegeeza ensonga ezireetedde abaana okulemera ku nguudo z’ebibuga. (kozesa ebigambo 150).

ii) Weefuule akulira ebyokulonda mu ggwanga otegeeze abantu abazze mu lukuŋŋaana lw’abesimbyewo, emirimu egitalina kukolebwa mubaka wa Paliyamenti newankubadde abantu balowooza nti y’alina okugibakolera. (Kozesa ebigambo 200).

iii) Weefuule omukugu wa Poliisi owandiikire Katooto sitetimenti ng’avunaana mukamaawe okumukuba n’amutusaako obuvune. (Kozesa ebigambo 150)

iv) Wandiika ebikwata ku bulamu bw’omugenzi Kato Kateete nga bwe binaalabikira mu katabo ak’emikolo gy’okumuziika.

(Kozesa ebigambo 200)

**EKITUNDU C**

3. Soma ekitundu kino n’oluvannyuma oddemu ebibuuzo ku nkomerero yaakyo. *(obubonero 20)*

**“KABAKA WAMMWE WUUYO”!**

Bw’atyo Katikkiro oweek. Jehoash Mayanja Nkangi bwe yayanja omulembe guno omutebi mu 1993 e Naggalabi. Gaali matikkira ga njawulo lwa nsonga: Obwakabaka bwali bumaze emyaka 27 nga buwereddwa ate nga bangi ku baaliwo tebaalaba ku matikkira ga Ssekabaka Muteesa II. Ssaabasajja yalinga omuntu eyaakasenga mu mutala. Olubiri yali nkambi y’amaggye, nga Bulange ky’ekitebe kyago. Byonna kumpi gaali matongo, amasaza, amagombolola, emiruka n’obutongole byonna byali tebikola. Olukiiko terwaliwo. Eggwanika lyali kkalu n’enkuluze teyaliimu jjamba. Okumanya ng’eno yali njega yennyini, kaabula kata ne Nnannyini nsi yennyini basuze musuze!

Awo Kabaka Muwenda Mutebi II we yatandikira naye laba watuusizza Obuganda mu myaka gino 25. Ebikoleddwa biraga bulazi nti omwoyo gwa Buganda guzzeewo. Bangi baali batandise n’okutya okwogera nti Baganda. Ng’omuntu bwakyogera bamuyita musosoze mu mawanga gaffe yadde nga mu Ssemateeka eggwanga Buganda n’amalala gonna mwegali. Naye kati omwoyo ogwo gutojjedde kumpi nga bwe gwali ku ntandikwa we gwagaziyiza Obuganda ne butuuka n’e kiziba. Ogwo gwe mwoyo ogwasima ennyanja ya Kabaka, ogwasaawa ensiko eyali mu Lubiri nga Ssekabaka Muteesa II ava mu buwaŋŋanguse. Gwe gwazimba bbugwe ku Lubiri. Gwe gwasonda etaffaali okuzaawo Kasubi n’okumaliriza Masengere. Gwe mwoyo ogukoza abaami ba Ssaabasajja nga tebakaayanira misaala.

Waliwo abaali balowooza nti Obwakabaka tebulisussa myaka ena (4) naye ku myaka 25 bweyongera maanyi. Ssaabasajja Kabaka atuyambye okunyweza ennono n’obuwangwa bwaffe mu bbanga lino. Emabega ng’obwakabaka tebunnaabaawo ebintu bingi ebyali bitandise okusaabulukuka. Twali tuwulira ab’ekika ekimu abaali batandiikkiriza okufumbiriganwa. Abalala baali batandise okwekweka mu diini nga bagezaako okusaabulula ennono n’obuwangwa bwaffe.

Naye nga tuli mu kujaguza kuno, tetulema kunokolayo ebyo ebitusoomoooza. Enfuga ya Federo tukyagibanja kubanga ye yokka gye tuyinza okuyitamu okuzza ebyaffe byonna. Tuginywereddeko mu kugibanja era tujja kugifuna anti Omuganda agamba nti, “Ssessolya bw’atafa…” Federo yeetaagisa okukuuma obuwangwa, ennono n’ebyobusika byaffe ate n’okugabana ku musolo ogukuŋŋanyizibwa mu Buganda.

***(Kisimbuddwa mu Bukedde Lwakubiri 31 Kasambula, 2018).***

**Ebibuuzo**:

a) Leeta ensonga bbiri(2) eziwaliriza Buganda okulemera ku kubanja Federo. *(obubonero 2)*

b) Menya ensonga bbiri (2) eziraga nti amatikkira ga 1993 gaali ganjawulo. *(obubonero 2)*

c) Nyonnyola ebintu mukaaga (6) ebiragiddwa ebikakasa omwoyo gwa Buganda bye gwakola. *(obubonero 6)*

d) Biki ebyaliwo ng’obwakabaka buwereddwa? *(obubonero 4)*

e) Menya ebintu bibiri (2) ebiragiddwa mu kitundu kino ebiraga ebituukiddwako mu mulembe Omutebi. *(obubonero 2)*

f) Nyonnyola amakulu g’ebigambo bino nga bwe byeyambisiddwa mu kitundu ky’osomye. *(obubonero 4)*

i) Matongo

ii) Jjamba

iii) Gutojjedde

iv) Okusaabulula

**EKITUNDU D**

4. Funza ekitundu kino mu bigambo nga 100. *(obubonero 20)*

Olwava mu bbaasi yatambula mukungujjo nga tatunuddeeko mabega, ekiwejjowejjo mu kafo we baalagaana okusisinkana ne Naki. Naki ye muwala gwe yatuula naye mu bbaasi, amasomero gaabwe bwe gaali gagenze okulambula e Mombasa. Kasolo ne Naki baanyumya bingi era Naki kwe kuwa Kasolo endagiriro ku kapapula era ne bateesa okusisinkana mu luwummula nga bamalirizza ebibuuzo byabwe ebyakamalirizo. Eyo nno y’ensonga eyali ereese Kasolo ekipayoppayo mu kibuga ng’anoonya Naki.

Kasolo bwe yeetegereza endagiriro n’akakasa nti atuuse we baalagaana okusisinkana. Ddala kano ke kaali akafo kennyini. Omuti gwa ffene yali agulabye, akatale k’ebyennyanja nako yali akazudde, kati ng’ayimiridde ku lubalaza lw’edduuka eyali etunda emigaati, amata n’omuzigo. Naki yali yamugamba nti edduuka eryo ye muliraanwa waabwe owo mu ddembo! Obudde bwali bugenderera nga bweyera era ng’enjuba enaatera okugolooba edde ewa Kiwalabye gy’eliira ebiwata. Baali balagaanye okusisinkana muti eddene eryali okumpi ne mu ba Naki nga wayise ennaku ttaano nga bawummudde. Obudde olwaddako eddiba nga buzibye Kasolo n’agenda okulinda munywanyiwe Naki.

Kasolo yalinda, n’alinda nga muneewe tamulabako. Ensiri ne ziruma oyo ne zikatagga! Yalaba gw’alinda tajja kwe kutandulula ku bigere atuuke ewaabwe eka kuba okusinziira ku ndagiriro yali akakasizza nti awo we bazaala Naki. Ng’alumba! Yasalawo yeekweke mu kitooke ekyali ku luggya okumpi n’enju. Yalowooza nti bw’anaalaba Naki ng’agenda ebweru ng’amuyita. Yagenda okuwulira nga Naki ali mu kunyumya ne Bagandabe nga bwe baseka n’addamu endasi amalusu n’amira muganda.

Bagamba kyotannalya tokyesunga, naye Kasolo yalinda Naki nga buteerere. Naki teyafuluma kugenda kumusisinkana nga bwe baalagaana.

Yali anaatera okutendewalirwa abiveeko alabe eryamuleese era adde ewaabwe, oluggi ne lweggula. Gye yakuba amaaso nga Naki! Yawulira essanyu! Emmeeme n’ekuba ejjebe. Kye yava ayita mu kaama akatawulirwa na mmese nti, Nakii…, nze Kasolo”. Naki teyawulira wabula laba ate bwayiwa ebyali mu kalobo byonna ne biggweera ku Kasolo, n’ajonjobala ng’akakoko akakubiddwa enkuba. Kasolo yagenda okuwunya ku byali bimuyiikidde nga musulo ate nga gulabika gwali guluddewo. Yali nkola y’amaka ago okukuŋŋaanyanga omusulo ne guwera ne balyoka baguyiwa ku kitooke kino, Kasolo mwe yali yeekwese, nga guwoze anti ng’eyo y’e nnima ey’omulembe gye baali baakasoma. Kasolo yayagala awoggane naye n’aguma ng’atayagala Naki amulabire mu mbeera eno.

Kasolo yatandika okutolotooma nti, “Ye maama ono omuwala nga taasoboke! Nanjiira omukojobo? Ye kati ntambula ntya okuva wano? Aba akyali mu ebyo Naki n’amulaba n’alaya enduulu nti, “omubbi…omubbi…wuuno! Kasolo olwawulira ebyo teyalinda biddirira n’afubutuka emisinde mizibu yogaayoga ng’ali wala?

**\*\*\*\* BIKOMYE WANO \*\*\*\***